Andreas Norland (politiker)

Må ikke forveksles med nevøen, redaktør Andreas Norland.

Andreas Norland (1896–1961) var en norsk politiker (H) og offentlig tjenestemann.

Han var sønn av apoteker John Norland og hustru Karen Essendrop Ottesen samt bror av redaktør Realph Norland. Både faren og broren var Høyre-politikere. Han vokste opp i Stavanger, Bergen og Sandnessjøen. Han giftet seg i 1922 med Julie Allum, datter av oberst Julius Allum og hustru Hanna Gude.

Norland hadde studentereksamen fra 1915 og statsøkonomisk eksamen fra 1921. Fra tidlig i 1920-årene og resten av mellomkrigstiden var han ansatt som fylkessekretær i Nordland Høyre, en tid også i Troms Høyre. Norland var formann i Unge Høyres sentralstyre fra 1931 til 1936.

I 1947 ble han ansatt som sekretær for Nordland fylkes havnenemnd, året etter som fylkets første samferdselskonsulent. Han hadde fortsatt denne stillingen da han døde brått under et besøk i Mosjøen i 1961.

 Referanser 

Kategori:Unge Høyres ledelse
Kategori:Høyre-politikere i Nordland
Kategori:Norske embets- og tjenestemenn
Kategori:Alumni fra Universitetet i Oslo
Kategori:Personer fra Alstahaug kommune